《志宏以牡丹酴醾见遗戏呼牡丹为道州长且许时饷酴醾作二诗以报之 其二 酴醾》
宋代·李纲

残阴未许春光泄，喷作沙阳三尺雪。摧伤花卉尽枯槎，惟有酴醾寒更茁。

幽人早起傍园林，独喜枝头琼蕊缀。应怜逐客正凄凉，折赠殷勤慰愁绝。

清香馥郁坐中飘，汲水养之殊未歇。和烟带露愈芬芳，更许幽丛时为撷。

愁霖连日作轻寒，寂寂禅扉方昼闭。春风骀荡好幽寻，安得连拳挂雌霓。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。